CBG คงเป้าปี 58 กำไรโต 40% รายได้โต 20% เน้นรุกตลาด CLMV
CBG คงเป้าปี 58 กำไรโต 40% รายได้โต 20% เน้นรุกตลาด CLMV
18 พ.ค. 2558

นางสาวณัฐไม ถนอมบูรณ์เจริญ กรรมการผู้จัดการ บริษัท คาราบาวกรุ๊ป จำกัด (มหาชน) หรือ CBG เปิดเผยว่า บริษัทยังคงเป้าหมายกำไรสุทธิปีนี้เติบโต 40% จากปีก่อนที่มีกำไรสุทธิ 913.14 ล้านบาท ขณะที่บริษัทพยายามรักษาอัตรากำไรขั้นต้นให้ใกล้เคียงกับไตรมาส 1/58 ที่ทำได้ 36.6% ซึ่งเป็นผลมาจากยอดขายที่มีการเพิ่มขึ้นอย่างต่อเนื่อง ประกอบกับบริษัทสามารถลดต้นทุนการผลิตขวดลงได้ ซึ่งปัจจุบันมีกำลังการผลิตอยู่ที่ 650 ล้านขวด/ปี และไม่มีภาระดอกเบี้ย
ทั้งนี้ บริษัทยังคงเป้ารายได้ปีนี้เติบโต 20% จากปีก่อนที่มีรายได้ 7.57 พันล้านบาท เป็นไปตามยอดขายที่เพิ่มขึ้น โดยเฉพาะยอดขายจากต่างประเทศ ซึ่งมีสัดส่วนรายได้คิดเป็น 30% ของรายได้รวม
โดยบริษัทจะเน้นทำการตลาดในประเทศ CLMV (กัมพูชา,เวียดนาม,พม่าและลาว) มากขึ้น มองว่าปีนี้ยอดขายในประเทศดังกล่าวจะเติบโตได้ 50% ของรายได้ในต่างประเทศ ปัจจุบันบริษัทฯส่งออกสินค้าไปยังประเทศอัฟกานิสถาน ,เยเมน และประเทศ CLMV
นอกจากนี้ บริษัทจะมีการออกผลิตภัณฑ์ใหม่ที่จะจำหน่ายในประเทศในช่วงไตรมาส 3/58 เพื่อเป็นการกระตุ้นยอดขาย ซึ่งจะเป็นเครื่องดื่มที่ไม่มีแอลกอฮอล์ (NON ALCOHOL)
สำหรับแนวโน้มผลการดำเนินงานในไตรมาส 2/58 คาดว่าจะดีกว่าไตรมาส 1/58 ที่ทำได้ 1.72 พันล้านบาท ซึ่งเป็นไปตามภาวะเศรษฐกิจที่น่าจะเห็นการฟื้นตัวเร็วขึ้น ประกอบกับบริษัทฯมีการออกเคมเปญใหม่ เช่น การนำฝาคาราบาว 500 ฝา มาแลกกีต้าร์ซึ่งก็เป็น 1 กลยุทธ์เพื่อกระตุ้นยอดขาย
ทั้งนี้ บริษัทยังคงแผนลงทุนปีนี้ 600 ล้านบาท โดย 400 ล้านบาท จะใช้ขยายกำลังการผลิตเครื่องดื่มชูกำลังชนิดกระป๋องจาก 350 ล้านกระป๋องต่อปี เพิ่มเป็น 700 ล้านกระป๋องต่อปี และเงินส่วนที่เหลือจะใช้ขยายศูนย์กระจายสินค้าที่ภาคอีสานจำนวน 9 แห่ง ปัจจุบันขยายไปแล้ว 2 แห่ง และจะมีการเพิ่มรถกระบะกระจายสินค้าอีก 100 คัน คาดว่า 3-4 ปีจากนี้บริษัทจะมีศูนย์กระจายสินค้ารวม 30 ศูนย์ทั่วประเทศ และมีรถกระจายสินค้า 400-500 คัน ใช้งบลงทุนราว 300-400 ล้านบาท
พร้อมกันนี้บริษัทอยู่ระหว่างการเจรจากับพันธมิตรต่างประเทศ 1 ราย แถบเอเชีย ซึ่งทำธุรกิจเครื่องดื่มชูกำลัง ซึ่งจะเป็นในลักษณะของการร่วมลงทุน เพื่อกระจายสินค้าออกไปจำหน่าย